CELEX: 32021R0080
Language: sl
Date: 2021-01-27 00:00:00
Title: Izvedbena uredba Komisije (EU) 2021/80 z dne 27. januarja 2021 o neodobritvi ogljikovega dioksida kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (Besedilo velja za EGP)

28.1.2021   
               
               
                  SL
               
               
                  Uradni list Evropske unije
               
               
                  L 29/10
               
            
         IZVEDBENA UREDBA KOMISIJE (EU) 2021/80
         z dne 27. januarja 2021
         o neodobritvi ogljikovega dioksida kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) in zlasti člena 23(5) v povezavi s členom 13(2) Uredbe,
         ob upoštevanju naslednjega:
         
                     (1)
                  
                  
                     Komisija je 27. februarja 2018 prejela zahtevek družbe Dr. Knoell Consult GmbH za odobritev ogljikovega dioksida živilske kakovosti (E 290) kot osnovne snovi (št. CAS 124-38-9). Zahtevek se je nanašal na uporabo kot hlapnega pesticida po spravilu proti žuželkam in pršicam.
                  
               
                     (2)
                  
                  
                     Ogljikov dioksid je od 1. septembra 2009 (2) že odobren kot aktivna snov za uporabo v fitofarmacevtskih sredstvih in je vključen v del A Priloge k Izvedbeni uredbi Komisije (EU) št. 540/2011 (3).
                  
               
                     (3)
                  
                  
                     Ogljikov dioksid je trenutno registriran in dan v promet kot fitofarmacevtsko sredstvo v več državah članicah. Specifikacija identitete snovi v zahtevku za odobritev kot osnovne snovi je enaka specifikaciji odobrene aktivne snovi.
                  
               
                     (4)
                  
                  
                     Čeprav tretji pododstavek določa, da se živilo šteje za osnovno snov, člen 23(1)(d) Uredbe (ES) št. 1107/2009 izključuje odobritev ogljikovega dioksida živilske kakovosti, saj eno od meril iz navedenega člena določa, da se lahko snov odobri kot osnovna snov le, če se ne daje v promet kot fitofarmacevtsko sredstvo. To pa trenutno velja za ogljikov dioksid živilske kakovosti.
                  
               
                     (5)
                  
                  
                     Ta uredba ne posega v predložitev novega zahtevka za odobritev ogljikovega dioksida kot osnovne snovi v skladu s členom 23(3) Uredbe (ES) št. 1107/2009 po izteku obstoječe odobritve ogljikovega dioksida kot aktivne snovi in po preklicu ali poteku vseh registracij fitofarmacevtskih sredstev, ki vsebujejo ogljikov dioksid.
                  
               
                     (6)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Snov ogljikov dioksid (E 290) se ne odobri kot osnovna snov.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 27. januarja 2021
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 309, 24.11.2009, str. 1.
         
            (2)  Direktiva Komisije 2008/127/ES z dne 18. decembra 2008 o spremembi Direktive Sveta 91/414/EGS zaradi vključitve nekaterih aktivnih snovi (UL L 344, 20.12.2008, str. 89).
         
            (3)  Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).